கோபால் சந்திர பட்டாச்சார்யா

கோபால் சந்திர பட்டாச்சார்யா (Gopal Chandra Bhattacharya) என்பவர் இந்தியாவின் வங்காளத்தைச் சேர்ந்த பூச்சியியல் வல்லுநர் மற்றும் இயற்கை ஆர்வலர் ஆவார். இவர் 1895 ஆம் ஆண்டு ஆகத்து மாதம் முதல் தேதியன்று பிறந்தார். தனது வாழ்க்கையின் பெரும்பகுதியை கொல்கத்தாவின் போசு நிறுவனத்தில் கழித்தார். இவருக்கு முறையான கல்லூரி பட்டம் இல்லை. ஆனாலும் 1981 ஆம் ஆண்டில், கல்கத்தா பல்கலைக்கழகம் இவர் இறப்பதற்கு சில மாதங்களுக்கு முன்பு கௌரவ  முனைவர் பட்டம்  வழங்கியது. 1968 ஆம் ஆண்டில் வங்காள இலக்கியத்திற்கான ஆனந்த புரசுகார் விருதையும், 1975 ஆம் ஆண்டில் வங்காள இலக்கியத்திற்கான மிக உயர்ந்த விருதான இரவீந்திர புரசுகார் விருதையும் பெற்றார்.

1932 ஆம் ஆண்டு தாவரங்களின் உடலில் ஏற்படும் வாழ்க்கை நிகழ்வுகள் குறித்த தனது முதல் ஆராய்ச்சிக் கட்டுரையை வெளியிட்டார். அதைத் தொடர்ந்து, உயிர் ஒளிர்வு மற்றும் பிற தாவரவியல் தலைப்புகள் குறித்த படைப்புகளையும் வெளியிட்டார், ஆனால் படிப்படியாக  தனது ஆர்வத்தை பூச்சியியல் பக்கம் திருப்பினார். ஒரு நிபுணத்துவம் வாய்ந்த புகைப்படக் கலைஞராகவும், மேலும் பல வகையான எறும்புகள், சிலந்திகள், சிறிய வௌவால்கள் மற்றும் தட்டான்களை புகைப்படம் எடுத்தார். மொத்தத்தில், அமெரிக்க இயற்கை வரலாற்று அருங்காட்சியகத்தின் இயற்கை வரலாறு போன்ற இதழ்கள் உட்பட 22 கட்டுரைகளை ஆங்கிலத்தில் வெளியிட்டார் .

1981 ஆம் ஆண்டு ஏப்ரல் மாதம் 8 ஆம் தேதியன்று இவர் காலமானார்.

 அறிவியல் பணி 
1948 ஆம் ஆண்டில், போசு-ஐன்சுலிடீன் புள்ளியியல் புகழ் பெற்ற சுசத்யேந்திர நாத் போசுடன்  இணைந்து, அறிவியல் ஆராய்ச்சிக்கான ஓர் அமைப்பான பங்கிய பிச்னான் பரிசத்து என்ற வங்காள அறிவியல் மன்றத்தை நிறுவினார்.

 அறிவியல் கண்டுபிடிப்புகள் 
எறும்புகள் அல்லது தேனீக்கள் போன்ற சமூகப் பூச்சிகளில் உள்ள இராணி, புழுக்களுக்கு ஊட்டப்படும் அரச ஊண் பசையின் தன்மையை தகுந்தவாறு மாற்றுவதன் மூலம் மற்ற இராணிகள், வேலைக்காரப் பூச்சிகள் அல்லது சிப்பாய் பூச்சிகளை எவ்வாறு உருவாக்குகிறது என்பதை கல்கத்தாவின் போசு நிறுவனத்தின் ஆய்விதழில் விவரித்திருந்தார். 1943 ஆம் ஆண்டில், இயற்கை ஆர்வலர்களிடையே இந்த உண்மை நிறுவப்படுவதற்கு முன்பே கோபால் சந்திரா இந்த கட்டுரையை வெளியிட்டார். இவரது அவதானிப்புகள் ஓகோஃபில்லா சுமரக்தினா என்ற ஒரு வகை எறும்பை அடிப்படையாகக் கொண்டவையாகும்.

 கேபால் சந்திர பட்டாச்சார்ய விருது 
2005 ஆம் ஆண்டில், மேற்கு வங்க அரசு இவரது பெயரில் அறிவியலை பிரபலப்படுத்தலுக்காக கோபால் சந்திர பட்டாச்சார்யா சுமிருதி புரசுகார் விருதை நிறுவியது. 2005 ஆம் ஆண்டில், பூச்சியியல் வல்லுநர் தேபாசிசு பிசுவாசு  கொசுக்களின் உயிரியல் 2005, மலேரியா தடுப்பு ஆகியவற்றை கதைகள் மூலம் விவரிக்கும் பல புத்தகங்களை எழுதியதற்காக இந்த பரிசைப் பெற்றார்.

 மேற்கோள்கள் 

 வெளி இணைப்புகள் 
 கோபால் சந்திர பட்டாச்சார்யாவின் ஆவணங்கள் bigyan.org.in என்ற பெங்காலி மொழியில் வெளியாகும் ஒரு பிரபலமான அறிவியல் இதழில் உள்ளன.

பகுப்பு:வங்காள அறிவியலாளர்கள்
பகுப்பு:1895 பிறப்புகள்
பகுப்பு:1981 இறப்புகள்
பகுப்பு:இந்தியப் பூச்சியியலாளர்கள்